               IL-KUMMISSJONI EWROPEA
            Brussell, 28.10.2021
            COM(2021) 935 final
            2021/0337(BUD)

            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni mill-Italja – FEG/2021/003 IT/Porto Canale

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) huma stipulati fir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  1
                (minn hawn ’il quddiem jissejjaħ ir-Regolament dwar l-FEG).

               2.Fil-15 ta’ Lulju 2021, l-Italja ppreżentat applikazzjoni FEG/2021/003 IT/Porto Canale għal kontribuzzjoni finanzjarja mill-FEG, wara sensji f’Porto Industriale di Cagliari SpA l-Italja.

               3.Wara li valutat din l-applikazzjoni, il-Kummissjoni kkonkludiet li, f’konformità mad-dispożizzjonijiet applikabbli kollha tar-Regolament tal-FEG, il-kundizzjonijiet għall-għoti ta’ kontribuzzjoni finanzjarja mill-FEG ġew issodisfati.

               SOMMARJU TAL-APPLIKAZZJONI

                        Applikazzjoni tal-FEG

                        FEG/2021/003 IT/Porto Canale

                        Stat Membru

                        L-Italja

                        Reġjun(i) ikkonċernat(i) (NUTS
                           2
                         livell 2)

                        Sardenja (ITG2)

                        Data tas-sottomissjoni tal-applikazzjoni

                        il-15 ta’ Lulju 2021

                        Data tal-konferma tal-wasla tal-applikazzjoni

                        id-29 ta’ Lulju 2021

                        Data tat-talba għal aktar informazzjoni

                        id-29 ta’ Lulju 2021

                        Skadenza għall-għoti tal-informazzjoni addizzjonali

                        l-20 ta’ Awwissu 2021

                        Skadenza għat-tlestija tal-valutazzjoni

                        id-29 ta’ Ottubru 2021

                        Kriterju għall-intervent

                        L-Artikolu 4(3) tar-Regolament tal-FEG

                        Intrapriża ewlenija

                        Porto Canale
                           (Porto Industriale di Cagliari SpA)

                        L-għadd ta’ intrapriżi kkonċernati

                        1

                        Is-settur(i) tal-attività ekonomika

                        (Diviżjoni NACE Reviżjoni 2)
                           3

                        Diviżjoni 52 (Magazzinaġġ u attivitajiet ta’ sostenn għat-trasport)

                        Perjodu ta’ referenza (erba’ xhur):

                        l-1 ta’ Settembru 2020 sal-1 ta’ Jannar 2021

                        L-għadd ta’ sensji matul il-perjodu ta’ referenza (a)

                        190

                        L-għadd ta’ sensji qabel jew wara l-perjodu ta’ referenza (b)

                        0

                        L-għadd totali ta’ sensji (a + b)

                        190

                        L-għadd totali ta’ benefiċjarji eliġibbli

                        190

                        L-għadd totali ta’ benefiċjarji fil-mira

                        190

                        Baġit għas-servizzi personalizzati (EUR)

                        1 686 750

                        Baġit għall-implimentazzjoni tal-FEG
                           4
                         (EUR)

                        0 070 200

                        Baġit totali (EUR)

                        1 756 950

                        Kontribuzzjoni tal-FEG (85 %) (EUR)

                        1 493 407

               VALUTAZZJONI TAL-APPLIKAZZJONI

               Il-Proċedura

               4.L-Italja ppreżentat l-applikazzjoni FEG/2021/003 IT/Porto Canale fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament tal-FEG, fil-15 ta’ Lulju 2021
                  5
               . Il-Kummissjoni kkonfermat il-wasla tal-applikazzjoni u talbet aktar informazzjoni mingħand l-Italja fid-29 ta’ Lulju 2021. Din l-informazzjoni addizzjonali ngħatat fi żmien 15-il jum ta’ xogħol mit-talba. L-iskadenza ta’ 50 jum ta’ xogħol minn meta tasal l-applikazzjoni sħiħa li fiha l-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fid-29 ta’ Ottubru 2021.

               L-eliġibbiltà tal-applikazzjoni

               L-intrapriżi u l-benefiċjarji kkonċernati

               5.L-applikazzjoni hija relatata ma’ 190 ħaddiem issensjat, li l-attività tagħhom waqfet f’Porto Canale (Porto Industriale di Cagliari SpA). Din l-intrapriża kienet taħdem fis-settur ekonomiku kklassifikat fid-diviżjoni 52 tar-Reviżjoni 2 tan-NACE (Magazzinaġġ u attivitajiet ta’ sostenn għat-trasport). Is-sensji minn Porto Canale jinsabu fir-reġjun NUTS 2 ta’ Sardinja (ITG2).

               Il-kriterji għall-intervent

               6.L-Italja ppreżentat l-applikazzjoni skont il-kriterji għall-intervent tal-Artikolu 4(3) li jidderogaw mill-kriterji tal-Artikolu 4(2)(a) tar-Regolament tal-FEG, li jirrikjedi l-waqfien tal-attività ta’ mill-inqas 200 ħaddiem issensjat fuq perjodu ta’ referenza ta’ erba’ xhur f’intrapriża fi Stat Membru, inklużi l-ħaddiema ssensjati minn fornituri u produtturi downstream u / jew persuni li jaħdmu għal rashom li l-attività tagħhom tkun waqfet.

               7.Il-perjodu ta’ referenza ta’ erba’ xhur għall-applikazzjoni huwa mill-1 ta’ Settembru 2020 sal-1 ta’ Jannar 2021.

               Kalkolu tas-sensji u tal-waqfien ta’ attività

               8.Il-waqfien tal-attivitajiet tal-ħaddiema ssensjati matul il-perjodu ta’ referenza ġie kkalkulat mid-data tat-terminazzjoni de facto tal-kuntratt tal-impjieg jew tal-iskadenza tiegħu.

               Il-benefiċjarji eliġibbli

               9.Għaldaqstant, l-għadd totali ta’ benefiċjarji eliġibbli huwa ta’ 190.

               Deskrizzjoni tal-avvenimenti li wasslu għas-sensji u għall-waqfien tal-attività

               10.Fl-2018, il-portijiet tal-Mediterran kienu jimmaniġġaw 35 % tat-traffiku tal-portijiet Ewropej, żieda ta’ seba’ punti perċentwali (pp) meta mqabbel mal-2008. Madankollu, il-portijiet Taljani ma bbenefikawx minn din ix-xejra. Bejn l-2011 u l-2018, it-tunnellati fi tranżitu tul il-Kanal ta’ Suez żdiedu bi 42 %, filwaqt li l-attività tal-portijiet Taljani żdiedet biss bi 2 %
                  6
                u l-attività fil-port ta’ Cagliari naqset b’mod kostanti matul dan il-perjodu.

               It-trasport marittimu tal-merkanzija, il-flussi totali deħlin u ħierġin mill-portijiet ta’ Sardinja
                  (miljuni ta’ tunnellati)

                        Dħul

                        Ħruġ

               Sors: Banca d’Italia
                  7

               11.Il-proċess ta’ konċentrazzjoni li jinvolvi linji tat-tbaħħir globali
                  8
               , wassal għal bidliet fl-operazzjonijiet ta’ trasbord fil-Baħar Mediterran. Il-volumi u l-operazzjonijiet tal-kontejners ġew ittrasferiti lejn iċ-ċentri li jinsabu fit-truf tal-baċir tal-Mediterran, bħal Piraeus, Port Said, Tanger-Med u Algeciras.

               12.Il-port ta’ Cagliari għandu żvantaġġ sinifikanti fin-network kummerċjali globali: ma jistax joffri konnessjonijiet fuq l-art mal-bqija tal-Italja u l-Ewropa. Fl-2018, it-traffiku naqas b’90 % u t-telf kien jammonta għal aktar minn EUR 3 miljun. Fl-2019, it-terminal tal-kontejners ta’ Cagliari ma rċieva l-ebda sejħa għall-bastimenti għal xi ftit xhur, bħala riżultat tal-għażliet strateġiċi tal-klijent ewlieni tiegħu (Hapag Lloyd)
                  9
               . B’konsegwenza ta’ dan, Contship Italia Group, l-uniku azzjonista ta’ Porto Industriale di Cagliari S.p.A, il-konċessjonarju tat-terminal tal-kontejners, iddeċieda li jtemm l-operazzjonijiet tiegħu f’Cagliari u li jillikwida b’mod volontarju s-sussidjarja tiegħu, Porto Industriale di Cagliari SpA.

               13.F’Settembru tal-2019, sabiex jiġu evitati s-sensji waqt li l-awtoritajiet Taljani kienu qegħdin ifittxu konċessjonarju ġdid għat-terminal tal-kontejners, il-207 ħaddiema ta’ Porto Canale ngħataw CIGS, li hija xibka ta’ sikurezza soċjali li tissostitwixxi jew li tikkomplementa s-salarju tal-ħaddiema ta’ intrapriżi f’diffikultà,  għal 12-il xahar. Intbagħtu l-ittri ta’ avviż ta’ tkeċċija fejn id-data tat-terminazzjoni tal-kuntratt ingħatat bħala l-1 ta’ Settembru 2020.

               14.Is-sejħa għall-offerti biex jinstab konċessjonarju ġdid ma ħajret lil ebda offerent, minkejja tliet estensjonijiet. F’Settembru tal-2020, il-190 ħaddiem li kienu għadhom parti mill-intrapriża ngħataw is-sensja.

               Impatt mistenni tas-sensji fir-rigward tal-ekonomija lokali, reġjonali jew nazzjonali u l-impjiegi

               15.Il-kriżi tal-pandemija wasslet għal deterjorament sinifikanti tas-suq tax-xogħol f’Sardinja, li minħabba l-insularità tiegħu ’l bogħod mill-art kontinentali, jikkostitwixxi suq tax-xogħol żgħir.

               16.L-għadd ta’ persuni f’impjieg, li kien qed jiżdied matul l-2018-19, naqas drastikament fl-2020. Skont l-istħarriġ tal-Istitut Nazzjonali tal-Istatistika Taljan (ISTAT) dwar il-forza tax-xogħol, it-tnaqqis (-4,6 %) kien ta’ 2,6 punti perċentwali (pp) ogħla mill-medja tal-Italja kollha (-2,0 %)
                  10
               .

               17.Fl-2020, id-differenza bejn il-ħolqien tal-impjiegi u l-qerda tal-impjiegi kienet fin-negattiv (-6 000 impjieg). Dan jirrappreżenta telf ta’ 2,6 impjieg full-time għal kull 100 impjegat. It-tnaqqis kien prinċipalment xprunat mit-turiżmu, mid-divertiment u mis-servizzi ta’ divertiment, u mit-trasport marittimu tal-merkanzija (prinċipalment it-trasbord), filwaqt li s-settur tal-kostruzzjoni rreġistra żviluppi pożittivi. Ir-rata ta’ attività naqset bi 3,1 pp. meta mqabbel mal-2019, għal 60,3 %
                  11
               .

               18.Fl-ewwel nofs tal-2020, is-sigħat maħduma f’Sardinja naqsu bi kważi 20 % meta mqabbel mal-istess perjodu fl-2019. It-tnaqqis fl-għadd ta’ sigħat maħduma ma rrriżultax f’qgħad bis-saħħa tal-użu estensiv ta’ skemi ta’ xogħol b’ħinijiet iqsar u tad-dħul fis-seħħ tad-digriet liġi
                  12
                li pprevjena s-sensjar tal-ħaddiema matul ix-xhur bikrin tal-pandemija.

               19.L-ekonomija ta’ Sardinja mhux biss qed tbati mill-impatt negattiv tas-sensji f’Porto Canale iżda wkoll mis-sensji fl-Air Italy, is-suġġett ta’ applikazzjoni oħra tal-FEG
                  13
               .

               20.F’kuntest ġenerali ta’ tnaqqis fl-impjiegi, il-ħaddiema ssensjati minn Porto Canale se jkollhom bżonn ta’ aktar għajnuna biex jegħlbu l-problemi tas-suq tax-xogħol żgħir ta’ Sardinja u jsibu impjiegi ġodda.

               Spjegazzjoni taċ-ċirkostanzi li wasslu għall-ammissibbiltà tal-applikazzjoni

               21.L-Italja ssostni li, minkejja l-fatt li seħħew inqas minn 200 sensja fil-perjodu ta’ referenza ta’ erba’ xhur, din l-applikazzjoni jenħtieġ li madankollu tiġi assimilata ma’ applikazzjoni skont l-Artikolu 4(2)(a) tar-Regolament tal-FEG, peress li s-sensji seħħew f’suq tax-xogħol żgħir.

               22.Is-suq tax-xogħol ta’ Sardinja huwawieħed żgħir minħabba l-insularità tagħha ’l bogħod mill-art kontinentali. Barra minn hekk, il-popolazzjoni tal-gżira hija żgħira. Id-densità tal-popolazzjoni hija ta’ 68 abitant/km2. lDan huwa taħt il-medja tal-UE-27 (109) u madwar terz tal-medja Taljana (201)
                  14
               . Barra minn hekk, il-gżira qed titlef mill-popolazzjoni (-5,4 % fl-2019 meta mqabbel mal-2018)
                  15
               . Id-distribuzzjoni ġeografika tal-popolazzjoni, tar-riżorsi naturali, tal-ġid ekonomiku, u tal-infrastrutturi ekonomiċi hija eteroġena u kkonċentrata fin-Nofsinhar u fil-Majjistral tal-gżira. Terz mill-impjiegi kollha ta’ Sardinja jinsabu f’Cagliari.

               23.Il-PDG per capita skont l-istandards tal-kapaċità tal-akkwist
                  16
                f’Sardinja huwa ħafna inqas mill-medja Taljana. Fl-2018, kien ta’ EUR 21 600, ferm anqas mill-medja Taljana (EUR 29 700) u mill-medja Ewropea (EUR 31 000) (Eurostat, 2020)
                  17
               .

               24.Sardinja ntlaqtet ħażin ħafna mill-kriżi ekonomika. Mill-2008, l-ekonomija sofriet minn tkabbir bil-mod u minn żieda fil-qgħad
                  18
               .

               25.Il-pandemija laqtet ħażin lis-settur tas-servizzi ta’ Sardinja: għal tnejn minn kull tliet intrapriżi, il-fatturat naqas. L-aktar li ġew affettwati kienu l-intrapriżi relatati mat-turiżmu, l-għadd ta’ viżitaturi naqas bi 58 % fl-2020 meta mqabbel mal-2019
                  19
               . L-attività tal-manifattura, li kienet aktar reżiljenti għall-effetti tal-pandemija, tirrappreżenta biss 7 % tal-attività totali f’Sardinja, kapaċità tal-akkwist li hija 1,7 inqas mill-medja nazzjonali tal-attività tal-manifattura (ISTAT, 2020)
                  20
               .

               26.Fl-2020, l-introjtu disponibbli bi prezzijiet kostanti tal-familji ta’ Sardinja naqas b’5,1 % meta mqabbel mal-2019 (-2,7 % fl-Italja). It-tnaqqis kien xprunat mit-tnaqqis fl-introjtu mix-xogħol, li jikkontribwixxi għal aktar minn erbgħa minn kull ħamsa għall-introjtu totali. Il-qligħ nett totali tal-impjegati naqas drastikament, prinċipalment affettwat mit-tnaqqis fis-sigħat maħduma (13 % inqas milli fl-2019)
                  21
               .

               27.Minħabba l-pandemija, l-għadd ta’ unitajiet domestiċi f’Sardinja mingħajr introjtu mix-xogħol żdied sa 16,5 % fl-2020 (+3,5 pp (standards tal-kapaċità ta’ akkwist) mill-2019). F’kuntest ta’ introjtu mnaqqas tal-unitajiet domestiċi, l-użu tal-introjtu bażiku (redito di cittadinanza) fl-2020 żdied b’7,3 % meta mqabbel mal-2019. L-għadd ta’ unitajiet domestiċi benefiċjarji fi tmiem l-2020 kien ta’ 47 604 jew 6,5 % tal-unitajiet domestiċi ta’ Sardinja, 1,7 kapaċità ta’ akkwist ogħla mill-medja Taljana (4,8 %)
                  22
               .

               28.F’Mejju 2020, tnieda l-introjtu ta’ emerġenza (reddito di emerenza), li huwa miżura temporanja simili għall-introjtu bażiku, iżda bi kriterji ta’ aċċess inqas restrittivi, biex jipprovdi l-għajnuna immedjata lill-familji milqutin ħażin mill-effetti ekonomiċi tal-pandemija. Fi tmiem l-2020, madwar 8 500 unità domestika fir-reġjun kienu bbenefikaw minn din il-miżura. Iż-żewġ skemi ta’ introjtu appoġġaw 7,7 % tal-unitajiet domestiċi ta’ Sardinja
                  23
               .

               29.L-introjtu bażiku għen biex jitnaqqas il-faqar
                  24
               , li, skont l-indiċi tal-faqar relattiv, affettwa lil 25 % tal-popolazzjoni ta’ Sardinja fl-2018, 10 kapaċità ta’ akkwist ogħla mill-medja nazzjonali. L-indiċi tal-faqar tal-familja huwa ogħla mill-medja Taljana, ukoll. Fl-2018, dan kien ta’ 19,3 % għal Sardinja u 11,8 % għall-Italja. L-indiċi naqas fl-2019, għal 12,8 % (Sardinja) u 11,4 % (l-Italja). It-tnaqqis fl-indiċi għal Sardinja ċertament ġie skattat mill-introjtu bażiku li bbenefikaw minnu madwar 40 000 persuna f’Sardinja
                  25
               .

               Applikazzjoni tal-Qafas ta’ Kwalità tal-UE għall-antiċipazzjoni tal-bidla u r-ristrutturar (QFR)

               30.L-Italja ddeskriviet kif tqiesu r-rakkomandazzjonijiet stabbiliti fil-Qafas ta’ Kwalità tal-UE għall-antiċipazzjoni ta’ bidla u ta’ ristrutturar. Wara li Porto Canale nediet proċedura kollettiva ta’ sensji għall-forza tax-xogħol kollha, l-awtoritajiet ta’ Sardinja, il-ministeri rilevanti
                  26
               , il-unjins
                  27
                u l-intrapriża li tat is-sensji stabbilew diskussjonijiet madwar mejda bl-objettiv doppju li jiġi protett l-introjtu tal-ħaddiema permezz ta’ skemi ta’ supplimentar tal-pagi u billi jiġi żgurat li l-ħaddiema jżommu l-ħiliet vokazzjonali u l-għarfien tagħhom, u li tiżdied l-attrattività tal-port ta’ Cagliari għal investituri potenzjali, dment li l-investituri jkunu jistgħu jiġġeneraw prospetti ġodda ta’ impjieg.

               31.Regione Sardegna u l-ASPAL, is-servizzi pubbliċi reġjonali tal-impjiegi, ħadu azzjonijiet diretti biex jilħqu l-objettivi rakkomandati fil-QFR rigward it-taħriġ, iċ-ċertifikazzjoni u l-impjieg mill-ġdid. L-ASPAL identifikat l-aktar miżuri xierqa biex tiġi żgurata l-impjegabbiltà mill-ġdid tal-ħaddiema, ipprovditilhom ħiliet trasferibbli bħall-IT, il-lingwi jew il-ħiliet intraprenditorjali jew it-titjib tal-ħiliet fil-loġistika. Il-ħaddiema ngħataw CIGS għal 12-il xahar u servizzi intensivi ta’ assistenza għar-rilokazzjoni
                  28
                marbuta mal-iskema CIGS. Is-sħab soċjali kienu involuti bis-sħiħ fl-ippjanar tal-miżuri.

               32.Fir-rigward tal-attivitajiet li twettqu biex jassistu lill-ħaddiema ssensjati, l-Italja rrapportat li l-“informazzjoni ġenerali u l-gwida vokazzjonali” kienu diġà ġew implimentati u 179 ħaddiem issensjat ipparteċipaw f’taħriġ ta’ titjib tal-ħiliet relatat mal-loġistika.

               Kumplimentarjetà ma’ azzjonijiet iffinanzjati minn fondi nazzjonali jew tal-Unjoni

               33.L-Italja kkonfermat li l-miżuri li jirċievu kontribuzzjoni finanzjarja mill-FEG ma humiex se jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni.

               34.Il-pakkett ikkoordinat ta’ servizzi personalizzati jikkomplementa l-azzjonijiet iffinanzjati minn fondi nazzjonali jew tal-UE oħrajn bħas-servizz ta’ assistenza ta’ rilokazzjoni marbut mal-iskema CIGS diġà msemmija.

               Proċeduri għall-konsultazzjoni tal-benefiċjarji fil-mira jew tar-rappreżentanti tagħhom jew tas-sħab soċjali kif ukoll tal-awtoritajiet lokali u reġjonali

               35.Ir-Reġjun ta’ Sardinja, l-ASPAL, il-Muniċipalità ta’ Cagliari, l-Awtorità tal-Port ta’ Cagliari u t-trade unions ħadmu b’mod konġunt biex identifikaw miżuri u mogħdijiet xierqa biex jiżguraw l-impjieg mill-ġdid ta’ eks ħaddiema ta’ Porto Canale. Minn Novembru 2020, l-ANPAL
                  29
                u l-awtoritajiet ta’ Sardinja organizzaw diversi vidjokonferenzi bl-għan li jiġi rfinat il-pakkett ta’ miżuri u titħejja l-applikazzjoni tal-FEG.

               Il-benefiċjarji fil-mira u l-miżuri proposti

               Il-benefiċjarji fil-mira

               36.Il-190 ħaddiem ssensjati kollha huma mistennija li jipparteċipaw fil-miżuri. It-tqassim ta’ dawn il-ħaddiema skont il-ġeneru, il-grupp tal-età u l-livell edukattiv huwa kif ġej:

                        Kategorija

                        Għadd ta’
                           benefiċjarji mistennija

                        Ġeneru:

                        Irġiel:

                        172

                        (90,5 %)

                        Nisa:

                        18

                        (9,5 %)

                        Mhux binarji

                        0

                        (0,0 %)

                        Grupp ta’ età:

                        Taħt it-30 sena:

                        0

                        (0,0 %)

                        30-54 sena:

                        187

                        (98,4 %)

                        Iktar minn 54 sena:

                        3

                        (1,6 %)

                        Livell ta’ edukazzjoni

                        Edukazzjoni sekondarja tal-ewwel livell jew inqas
                           30

                        18

                        (9,5 %)

                        Edukazzjoni sekondarja
                           31
                         tat-tieni livell jew postsekondarja
                           32

                        159

                        (83,7 %)

                        Edukazzjoni terzjarja
                           33

                        13

                        (6,8 %)

               Il-miżuri proposti

               37.Is-servizzi personalizzati li jridu jingħataw lill-ħaddiema ssensjati jikkonsistu mill-azzjonijiet li ġejjin:

               –Informazzjoni ġenerali u gwida vokazzjonali: Wara li tingħata informazzjoni ġenerali dwar il-miżuri disponibbli, tingħata gwida vokazzjonali lill-ħaddiema kollha. Din il-miżura, li diġà twettqet, ma hijiex parti mill-pakkett kofinanzjat tal-FEG. Madankollu, il-miżura hija deskritta għal raġunijiet ta’ koerenza tal-miżuri proposti lill-ħaddiema ssensjati.

               –Konsulenza għall-iżvilupp tal-karriera: It-tfassil ta’ profili, li huwa parti mill-kontenut ta’ din il-miżura, huwa mfassal biex irawwem proċess ta’ sensibilizzazzjoni personali bl-għan li jidentifika oqsma ta’ interess, ħiliet, kapaċitajiet u kompetenzi, u oqsma fejn jista’ jsir titjib. L-eżitu ta’ dan il-proċess se jkun il-perkors personalizzat ta’ kull ħaddiem għar-riintegrazzjoni fl-impjieg.

               –L-assistenza għat-tfittix ta’ impjieg inkluż it-tfittxija attiva ta’ opportunitajiet ta’ impjieg f’livell lokali u reġjonali, u t-tqabbil tal-ħaddiema mal-impjiegi.

               –Mentoraġġ għall-aġġustament għal impjieg ġdid. Huma previsti sessjonijiet ta’ mentoraġġ biex jgħinu lill-ħaddiema jaġġustaw għall-ambjent tax-xogħol il-ġdid u għall-kuntest organizzazzjonali.

               –Appoġġ għall-ħolqien ta’ negozju. Il-ħaddiema interessati li jsiru persuni li jaħdmu għal rashom se jirċievu sessjonijiet ta’ tutoraġġ fi grupp/individwali, li jistgħu jkopru l-ippjanar, it-twettiq ta’ studji ta’ fattibbiltà, it-tħejjija ta’ pjanijiet ta’ negozju, għajnuna fl-identifikazzjoni ta’ possibbiltajiet ta’ finanzjament, eċċ. L-għodda għall-ħiliet intraprenditorjali “WeRentrepreneur”
                  34
                se tkun għad-dispożizzjoni tagħhom.

               –Kontribuzzjoni għall-ħolqien ta’ negozju. Il-ħaddiema li jibdew negozju jew attività bħala persuni li jaħdmu għal rashom se jirċievu kontribuzzjoni sa EUR 22 000, biex ikunu megħjunin bil-kostijiet tat-twaqqif.

               –Taħriġ. Offerta ta’ taħriġ relatata mal-loġistika bħal movimenti ta’ merkanzija, ippjanar tat-trasport, eċċ., manutenzjoni ta’ makkinarju involut fid-distribuzzjoni tal-merkanzija, jew il-ġestjoni u l-organizzazzjoni ta’ infrastrutturi loġistiċi. It-taħriġ ewlieni huwa kkumplimentat bi 30 siegħa ta’ taħriġ orizzontali (fl-Ingliż jew fis-software relatat mal-kontenut tat-taħriġ ewlieni).

               Il-ħaddiema li jitpoġġew fuq il-lista l-qasira għal offerta ta’ impjieg wara li jitqabblu ma’ impjieg, se jirċievu taħriġ biex jindirizzaw xi nuqqasijiet fil-ħiliet identifikat mill-impjegatur potenzjali. Se tingħata prijorità lill-aktar gruppi vulnerabbli ta’ ħaddiema, b’mod partikolari dawk b’livell baxx ta’ edukazzjoni jew li għandhom aktar minn 55 sena. It-taħriġ se jiffoka fuq l-ekonomija ekoloġika, l-ekonomija blu
                  35
               , is-servizzi personali, is-servizzi tas-saħħa u soċjali, il-promozzjoni tal-wirt kulturali u l-attivitajiet kulturali. It-taħriġ dwar il-kwalifiki vokazzjonali inkluż fil-katalgi nazzjonali jew reġjonali huwa wkoll parti mill-offerta ta’ taħriġ.

               Il-ħaddiema li jkollhom l-għan li jaħdmu għal rashom jirċievu vawċer tat-taħriġ biex jintuża għat-taħriġ relatat mal-ħolqien u l-ġestjoni tan-negozju.

               –Inċentivi u kontribuzzjoni għal spejjeż speċifiċi. (1) Inċentivi għar-reklutaġġ. L-intrapriżi li jirreklutaw eks ħaddiema ta’ Porto Canale se jirċievu EUR 3 500 għall-kuntratti permanenti full-time u EUR 1 500 għall-kuntratti għal żmien fiss. (2) Rimborż ta’ spejjeż tal-mobbiltà. Sabiex tiġi appoġġata l-mobbiltà ġeografika tal-ħaddiema fil-każ ta’ impjieg mill-ġdid f’intrapriża f’reġjun differenti jew 200 km jew aktar mill-post ta’ residenza tal-ħaddiem, huwa ppjanat rimborż tal-ispejjeż tat-trasferiment. (3) Inċentiv għat-taħriġ. Il-ħaddiema li jipparteċipaw b’mod attiv fit-taħriġ jirċievu somma f’daqqa ta’ EUR 500.

               38.Il-Miżuri kienu ppjanati biex ikunu konformi mal-Istrateġija Nazzjonali Taljana għall-Iżvilupp Sostenibbli (NSvS)
                  36
               . Il-pakkett se jikkontribwixxi għat-tixrid tal-ħiliet orizzontali meħtieġa fl-era industrijali diġitali kif ukoll f’ekonomija effiċjenti fir-riżorsi, f’konformità mal-Artikolu 7.2 tar-Regolament tal-FEG.

               39.Il-pakkett ikkoordinat propost ta’ servizzi personalizzati, deskritt hawnhekk, jikkostitwixxi miżuri attivi tas-suq tax-xogħol fi ħdan il-miżuri eliġibbli, stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwixxux miżuri passivi ta’ protezzjoni soċjali.

               40.L-Italja pprovdiet l-informazzjoni meħtieġa dwar il-miżuri li huma obbligatorji għall-intrapriża kkonċernata permezz tal-liġi nazzjonali jew f’konformità ma’ ftehimiet kollettivi. Huma kkonfermaw li kontribuzzjoni finanzjarja mill-FEG ma hijiex se tissostitwixxi azzjonijiet bħal dawn.

               Baġit stmat

               41.L-ispejjeż totali stmati huma ta’ EUR 1 756 950, li jinkludu nefqa ta’ EUR 1 686 750 għal servizzi personalizzati u nefqa ta’ EUR 70 200 għal attivitajiet ta’ tħejjija, ta’ ġestjoni, ta’ informazzjoni u ta’ pubbliċità, ta’ kontroll u ta’ rapportar.

               42.Il-kontribuzzjoni finanzjarja totali mitluba mill-FEG hija ta’ EUR 1 493 407 (85 % tal-ispejjeż totali).

               43.Il-prefinanzjament u l-kofinanzjament nazzjonali huma pprovduti minn Regione Sardegna.

                        Miżuri

                        Għadd stmat ta’ parteċipanti

                        Spiża stmata għal kull parteċipant
                        (EUR)
                           37

                        L-ispejjeż totali stmati

                        (EUR)
                           38

                        Servizzi personalizzati (azzjonijiet skont l-Artikolu 7(2)(a) tar-Regolament dwar l-FEG)

                        Konsulenza għall-iżvilupp tal-karriera
                           (counselling per lo sviluppo di carriera e patto di azione)

                        190

                        280

                        53 200

                        Għajnuna għat-tfittix ta’ impjieg
                           (accompagnamento e assistenza alla ricerca attiva di lavoro)

                        150

                        280

                        42 000

                        Mentoraġġ għall-aġġustament għal impjieg ġdid
                           (accompagnamento all'inserimento lavorativo)

                        150

                        175

                        26 250

                        Appoġġ għall-ħolqien ta’ negozju
                           (accompagnamento alla creazione d'impresa)

                        20

                        525

                        10 500

                        Kontribuzzjoni għall-ħolqien ta’ negozju.
                           (bonus per la creazione di un'impresa)

                        20

                        22 000

                        440 000

                        Taħriġ
                           (formazione professionale su misura, voucher formativo specialistico, formazione specialistica in gestione aziendale)

                        176

                        2 993

                        526 800

                        Subtotal (a):

                        Perċentwal tal-pakkett ta’ servizzi personalizzati

                        –

                        1 098 750

                        (65,14 %)

                        Benefiċċji u inċentivi (miżuri skont l-Artikolu 7(2)(b) tar-Regolament tal-FEG)

                        Inċentivi ta’ impjieg
                           (Incentivo all’ assunzione)

                        170

                        2 235

                        380 000

                        Rimborż tal-ispejjeż għall-mobbiltà
                           (bonus per la mobilità territoriale)

                        80

                        1 500

                        120 000

                        Inċentiv għat-taħriġ
                           (indennità per la frequenza della formazione)

                        176

                        500

                        88 000

                        Subtotal (b):

                        Perċentwal tal-pakkett ta’ servizzi personalizzati:

                        –

                        588 000

                        (34,86 %)

                        Azzjonijiet skont l-Artikolu 7(5) tar-Regolament tal-FEG

                        1. Attivitajiet preparatorji

                        –

                        15 000

                        2. Maniġment

                        –

                        30 000

                        3. Informazzjoni u pubbliċità

                        –

                        4 200

                        4. Kontroll u rapportar

                        –

                        21 000

                        Subtotal (c):

                        Perċentwal tal-ispejjeż totali :

                        –

                        70 200

                        (4,00 %)

                        Spejjeż totali (a + b + c):

                        –

                        1 756 950

                        Kontribuzzjoni tal-FEG (85 % tal-ispejjeż totali)

                        –

                        1 493 407

               44.L-ispejjeż tal-miżuri identifikati fit-tabella ta’ hawn fuq bħala miżuri skont l-Artikolu 7(2)(b) tar-Regolament tal-FEG ma jaqbżux il-35 % tal-kostijiet totali għall-pakkett ikkoordinat ta’ servizzi personalizzati. L-Italja kkonfermat li dawn l-azzjonijiet huma kundizzjonali fuq il-parteċipazzjoni attiva tal-benefiċjarji fil-mira f’attivitajiet ta’ tiftix ta’ impjieg jew ta’ taħriġ.

               45.L-Italja kkonfermat li l-kostijiet tal-investimenti għall-ħaddiema li jaħdmu għal rashom, għall-ħolqien ta’ negozji ġodda u għall-akkwiżizzjoni minn impjegati ma humiex se jaqbżu l-EUR 22 000 għal kull benefiċjarju.

               Perjodu ta’ eliġibbiltà tan-nefqa

               46.L-Italja bdiet tipprovdi s-servizzi personalizzati lill-benefiċjarji fil-mira fit-8 ta’ Ottubru 2020. Għalhekk, in-nefqa fuq il-miżuri se tkun eliġibbli għal kontribuzzjoni finanzjarja mill-FEG mit-8 ta’ Ottubru 2020 sa 24 xahar wara d-data tad-dħul fis-seħħ tad-Deċiżjoni ta’ Finanzjament”.

               47.L-Italja bdiet iġġarrab in-nefqa amministrattiva sabiex timplimenta l-FEG mit-18 ta’ Jannar 2021. In-nefqa fuq attivitajiet preparatorji, ta’ ġestjoni, ta’ informazzjoni u ta’ pubbliċità, ta’ kontroll u ta’ rapportar għalhekk għandha tkun eliġibbli għal kontribuzzjoni finanzjarja mill-FEG mit-18 ta’ Jannar 2021 sa 31 xahar wara d-data tad-dħul fis-seħħ tad-Deċiżjoni ta’ Finanzjament.

               Sistemi ta’ ġestjoni u kontroll

               48.L-applikazzjoni fiha deskrizzjoni tas-sistema ta’ ġestjoni u ta’ kontroll, li tispeċifika r-responsabbiltajiet tal-korpi involuti. L-Italja nnotifikat lill-Kummissjoni li l-kontribuzzjoni finanzjarja se tkun ġestita mill-ANPAL kif ġej: ANPAL—Divisione IV se taġixxi bħala awtorità maniġerjali u ANPAL—Divisione VI bħala awtorità taċ-ċertifikazzjoni. Il-Ministero del lavoro e delle politiche sociali-MLPS—Segretariato Generale se jaġixxi bħala awtorità tal-awditjar. L-ASPAL se jkun il-korp intermedjarju għall-awtorità ta’ ġestjoni.

               L-impenji pprovduti mill-Istat Membru kkonċernat

               49.L-Italja pprovdiet l-assigurazzjonijiet meħtieġa kollha rigward dawn li ġejjin:

               –il-prinċipji tat-trattament indaqs u tan-nondiskriminazzjoni jiġu rispettati fl-aċċess għall-azzjonijiet proposti u għall-implimentazzjoni tagħhom,

               –ir-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew issodisfati,

               –ma jitħalliex isir finanzjament doppju,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               50.L-FEG ma għandux jaqbeż ammont annwali massimu ta’ EUR 186 miljun (prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  39
               .

               51.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) u (2) tar-Regolament dwar l-FEG, u wara li qieset l-għadd ta’ benefiċjarji fil-mira, il-miżuri proposti u l-kostijiet stmati, il-Kummissjoni tipproponi li timmobilizza l-FEG għall-ammont ta’ EUR 1 493 407, li jirrappreżenta 85 % tal-kostijiet totali tal-miżuri proposti, sabiex tingħata kontribuzzjoni finanzjarja għall-applikazzjoni.

               52.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  40
               .

               Atti relatati

               53.Fl-istess waqt li tippreżenta din il-proposta għal deċiżjoni li jiġi mmobilizzat l-FEG, il-Kummissjoni se tippreżenta proposta għal trasferiment għal-linja baġitarja rilevanti tal-ammont ta’ EUR 1 493 407 lill-Parlament Ewropew u lill-Kunsill.

               54.Fl-istess ħin li adottat din il-proposta għal deċiżjoni li jiġi mmobilizzat l-FEG, il-Kummissjoni adottat deċiżjoni dwar kontribuzzjoni finanzjarja li tikkostitwixxi deċiżjoni ta’ finanzjament fi ħdan it-tifsira tal-Artikolu 110 tar-Regolament Finanzjarju
                  41
               . Dik id-deċiżjoni ta’ finanzjament se tidħol fis-seħħ fid-data li fiha l-Kummissjoni tiġi nnotifikata bl-approvazzjoni tat-trasferiment baġitarju mill-Parlament Ewropew u mill-Kunsill.

               2021/0337 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni mill-Italja – FEG/2021/003 IT/Porto Canale

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  42
               , u b’mod partikolari l-Artikolu 15(1) tiegħu,

               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  43
               , u b’mod partikolari l-punt 9 tiegħu,

               Wara li kkunsidraw il-proposta tal-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) għandu l-għan li juri s-solidarjetà u li jippromwovi impjieg deċenti u sostenibbli fl-Unjoni billi jipprovdi appoġġ għall-ħaddiema ssensjati u għal dawk li jaħdmu għal rashom, li l-attività tagħhom tkun waqfet fil-każ ta’ avvenimenti maġġuri ta’ ristrutturar u jgħinhom jirritornaw għal impjieg deċenti u sostenibbli mill-aktar fis possibbli.

               (2)L-FEG ma għandux jaqbeż l-ammont massimu annwali ta’ EUR 186 miljun (bi prezzijiet tal-2018), kif stabbilit fl-Artikolu 8 tar-Regolament tal-Kunsill (UE, Euratom) 2020/2093
                  44
               .

               (3)Fil-15 ta’ Lulju 2021, l-Italja ppreżentat applikazzjoni għall-mobilizzazzjoni tal-FEG, fir-rigward tas-sensjar tal-ħaddiema minn Porto Industriale di Cagliari SpA fl-Italja. Din ġiet issupplimentata b’informazzjoni addizzjonali pprovduta f’konformità mal-Artikolu 8(5) tar-Regolament (UE) 2021/691. Dik l-applikazzjoni tikkonforma mal-kundizzjonijiet għal kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 2021/691.

               (4)F’konformità mal-Artikolu 4(3) tar-Regolament (UE) Nru 2021/691, l-applikazzjoni mill-Italja titqies ammissibbli peress li t-territorju kkonċernat mis-sensji huwa suq tax-xogħol żgħir u s-sensji għandhom impatt serju fuq l-impjiegi u fuq l-ekonomija reġjonali.

               (5)Għalhekk jenħtieġ li l-FEG jenħtieġ jiġi mmobilizzat sabiex jipprovdi kontribuzzjoni finanzjarja ta’ EUR 1 493 407 fir-rigward tal-applikazzjoni ppreżentata mill-Italja.

               (6)Sabiex kemm jista’ jkun jitnaqqas iż-żmien sakemm jiġi mmobilizzat l-FEG, jenħtieġ li din id-deċiżjoni tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2021, il-Fond Ewropew ta’ Aġġustament għall-Globalizzazzjoni għall-Ħaddiema Ssensjati għandu jiġi mmobilizzat biex jipprovdi l-ammont ta’ EUR 1 493 407 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Hija għandha tapplika minn [id-data tal-adozzjoni tagħha]
                  45*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 153, 3.5.2021, p. 48.

                     (2)

                        Ir-Regolament Delegat tal-Kummissjoni 2019/1755 tat-8 ta’ Awwissu 2019 li jemenda l-Annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS). ĠU L 270, 24.10.2019, p. 1-56

                     (3)

                        ĠU L 393, 30.12.2006, p. 1.

                     (4)

                        F’konformità mal-ħames paragrafu tal-Artikolu 7 tar-Regolament (UE) 2021/691.

                     (5)

                        Il-limitu ta’ żmien ta’ 12-il ġimgħa ġie sospiż bejn l-1 ta’ Jannar 2021 u t-3 ta’ Mejju 2021, f’konformità mal-Artikolu 8(2) tar-Regolament (UE) 2021/691.

                     (6)

                  Riflessioni sul sistema dei trasporti in Italia
                   (it-tieni edizzjoni, Ottubru 2019) .

                     (7)

                        Banca d’Italia.
                  L’economia della Sardenia.
                   Rapporto annuale, giugno 2021

                     (8)

                        Tliet gruppi ta’ alleanza kbar, Ocean alliance, 2M u The Alliance, flimkien għandhom 100 % tal-kapaċità tal-istivar fuq ir-rotot tal-Asja-Tramuntana tal-Ewropa u tal-Asja-Mediterran.

                     (9)

                  Hapag Lloyd eliminates Cagliari port from its services
                  .

                     (10)

                        Banca d’Italia.
                  L’economia della Sardenia.
                   Rapporto annuale, giugno 2021
                  .

                     (11)

                        Banca d’Italia.
                  L’economia della Sardenia.
                   Rapporto annuale, giugno 2021
                  .

                     (12)

                  Decreto Legge 17 marzo 2020, n.18. art. 46

                     (13)

                        EGF/2021/002 IT / Air Italy. COM(2021) 936

                     (14)

                  https://ec.europa.eu/eurostat/databrowser/view/demo_r_d3dens/default/table?lang=en

                     (15)

                  https://ec.europa.eu/eurostat/cache/digpub/regions/

                     (16)

                        Prodott domestiku gross skont l-istandards tal-kapaċità tal-akkwist.

                     (17)

                  https://ec.europa.eu/growth/tools-databases/regional-innovation-monitor/base-profile/sardinia

                     (18)

                  https://ec.europa.eu/growth/tools-databases/regional-innovation-monitor/base-profile/sardinia
                  .

                     (19)

                  https://www.ansa.it/sardegna/notizie/2021/06/22/bankitalia-pandemia-affossa-pil-della-sardegna-giu-dell8_c3e46d5b-cc14-4605-aeeb-308b6ac8d54c.html

                     (20)

                  https://ec.europa.eu/growth/tools-databases/regional-innovation-monitor/base-profile/sardinia

                     (21)

                        Banca d’Italia.
                  L’economia della Sardenia.
                   Rapporto annuale, giugno 2021
                  .

                     (22)

                        Banca d’Italia. L’economia della Sardenia. Rapporto annuale, giugno 2021.

                     (23)

                        Banca d’Italia. L’economia della Sardenia. Rapporto annuale, giugno 2021.

                     (24)

                        Banca d’Italia. L’economia della Sardenia. Rapporto annuale, giugno 2021.

                     (25)

                        Banca d’Italia. L’economia della Sardenia. Rapporto annuale, giugno 2021.

                     (26)

                        Il-Ministeru tal-Infrastrutturi u tat-Trasport, il-Ministeru tax-Xogħol u tal-Politiki Soċjali, il-Ministeru tal-Iżvilupp Ekonomiku u l-Ministeru għall-Koeżjoni tan-Nofsinhar u Territorjali.

                     (27)

                        Confederazione Generale Italiana del Lavoro (CGIL), Unione Italiana del Lavoro (UIL), Federazione Italiana Lavoratori Trasporti- Confederazione Generale Italiana del Lavoro (FILT-CGIL), Federazione Italiana Trasporti-Confederazione Italiana Sindacati Lavoratori (FIT-CISL), UIL Trasporti, Unione Generale del Lavoro (UGL) Mare e Porti, Unione Sindacale di Base (USB) lavoro privato, and Rappresentanza Sindacale Unitaria (RSU).

                     (28)

                        Assegno di ricollocazione-CIGS.

                     (29)

                        Agenzia Nazionale per le Politiche Attive del Lavoro (ANPAL), l-aġenzija nazzjonali Taljana għall-politiki attivi għall-impjiegi.

                     (30)

                        ISCED 0-2

                     (31)

                        ISCED 3

                     (32)

                        ISCED 4

                     (33)

                        ISCED 5-8

                     (34)

                  www.werentrepreneur.com

                     (35)

                  https://ec.europa.eu/oceans-and-fisheries/ocean/blue-economy/sustainable-blue-economy_en

                     (36)

                  Strategia Nazionale per lo Sviluppo sostenibile (SNSvS)

                     (37)

                        Biex jiġu evitati d-deċimali, l-ispejjeż stmati għal kull ħaddiem tqarrbu għall-eqreb numru sħiħ. Madankollu, l-ittondjar ma għandu l-ebda impatt fuq il-kost totali ta’ kull miżura, li jibqa’ bħalma hemm fl-applikazzjoni sottomessa mill-Italja.

                     (38)

                        It-totali ma jaqblux minħabba li ċ-ċifri ġew ittondjati.

                     (39)

                        ĠU L 433, 22.12.2020, p. I/11.

                     (40)

                        ĠU L 433, 22.12.2020, p. I/29.

                     (41)

                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, ĠU L 193, 30.7.2018, p. 1

                     (42)

                        ĠU L 153, 3.5.2021, p. 48.

                     (43)

                        ĠU L 433, 22.12.2020, p. I/29

                     (44)

                        Ir-Regolament tal-Kunsill (UE, Euratom) 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433, 22.12.2020, p. I/11).

                     (45)
                  *
                        Id-data trid tiddaħħal mill-Parlament qabel il-pubblikazzjoni fil-ĠU.


               IL-KUMMISSJONI EWROPEA
            Brussell, 28.10.2021
            COM(2021) 936 final
            2021/0338(BUD)

            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni mill-Italja – EGF/2021/002 IT/Air Italy

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) huma stipulati fir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  1
                (minn hawn ’il quddiem jissejjaħ ir-Regolament dwar il-FEG).

               2.Fil-15 ta’ Lulju 2021, l-Italja ppreżentat applikazzjoni EGF/2021/002 IT/Air Italy għal kontribuzzjoni finanzjarja mill-FEG, wara s-sensji f’Air Italy SpA fl-Italja.

               3.Wara l-valutazzjoni tagħha ta’ din l-applikazzjoni, il-Kummissjoni kkonkludiet li f’konformità mad-dispożizzjonijiet kollha applikabbli tar-Regolament dwar il-FEG, il-kundizzjonijiet għall-għoti ta’ kontribuzzjoni finanzjarja mill-FEG ġew issodisfati.

               SOMMARJU TAL-APPLIKAZZJONI

                        Applikazzjoni FEG

                        EGF/2021/002 IT/Air Italy

                        Stat Membru

                        L-Italja

                        Reġjun(i) ikkonċernat(i) (livell 2 tan-NUTS
                           2
                        )

                        Sardenja (ITG2)

                        Data tas-sottomissjoni tal-applikazzjoni

                        Il-15 ta’ Lulju 2021

                        Data tal-konferma tal-wasla tal-applikazzjoni

                        Id-29 ta’ Lulju 2021

                        Data tat-talba għal informazzjoni addizzjonali

                        Id-29 ta’ Lulju 2021

                        Skadenza għall-għoti tal-informazzjoni addizzjonali

                        Id-19 ta’ Awwissu 2021

                        Skadenza għat-tlestija tal-valutazzjoni

                        Id-29 ta’ Ottubru 2021

                        Kriterju ta’ intervent

                        L-Artikolu 4(2)(a) tar-Regolament dwar il-FEG

                        Intrapriża primarja

                        Air Italy SpA

                        Għadd ta’ intrapriżi kkonċernati

                        1

                        Settur tal-attività ekonomika

                        (Diviżjoni tan-NACE Reviżjoni 2)
                           3

                        Diviżjoni 51 (Trasport bl-ajru)

                        Perjodu ta’ referenza (erba’ xhur):

                        Mill-1 ta’ Settembru 2020 sal-1 ta’ Jannar 2021

                        Għadd ta’ sensji matul il-perjodu ta’ referenza (a)

                        466
                           4

                        Għadd ta’ sensji qabel jew wara l-perjodu ta’ referenza (b)

                        145

                        Għadd totali ta’ sensji (a + b)

                        611

                        Għadd totali ta’ benefiċjarji eliġibbli

                        611

                        Għadd totali ta’ benefiċjarji fil-mira

                        611

                        Baġit għal servizzi personalizzati (EUR)

                        4 376 000

                        Baġit għall-implimentazzjoni tal-FEG
                           5
                         (EUR)

                        0 182 400

                        Baġit totali (EUR)

                        4 558 400

                        Kontribuzzjoni tal-FEG (85 %) (EUR)

                        3 874 640

               VALUTAZZJONI TAL-APPLIKAZZJONI

               Proċedura

               4.L-Italja ressqet l-applikazzjoni EGF/2021/002 IT/Air Italy fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament dwar il-FEG, fil-15 ta’ Lulju 2021
                  6
               . Il-Kummissjoni kkonfermat il-wasla tal-applikazzjoni u talbet informazzjoni addizzjonali mill-Italja fid-29 ta’ Lulju 2021. Tali informazzjoni addizzjonali ngħatat fi żmien 15-il jum ta’ xogħol mit-talba. L-iskadenza ta’ 50 jum ta’ xogħol mill-wasla tal-applikazzjoni kompluta li fihom il-Kummissjoni jenħtieġ li tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, tiskadi fid-29 ta’ Ottubru 2021.

               Eliġibbiltà tal-applikazzjoni

               Intrapriżi u benefiċjarji kkonċernati

               5.L-applikazzjoni hija relatata ma’ 466 ħaddiem issensjat li ntemmet l-attività tagħhom f’Air Italy SpA. Din l-intrapriża kienet topera fis-settur ekonomiku kklassifikat taħt id-Diviżjoni 51 tan-NACE Reviżjoni 2 (Trasport bl-ajru). Is-sensji mogħtija minn Air Italy jinsabu fir-reġjun NUTS 2 ta’ Sardenja (ITG2).

               Kriterji ta’ intervent

               6.L-Italja ppreżentat l-applikazzjoni skont il-kriterji ta’ intervent tal-Artikolu 4(2)(a) tar-Regolament dwar il-FEG, li jirrikjedi l-waqfien tal-attività ta’ mill-inqas 200 ħaddiem issensjat fuq perjodu ta’ referenza ta’ erba’ xhur f’intrapriża fi Stat Membru.

               7.Il-perjodu ta’ referenza ta’ erba’ xhur għall-applikazzjoni jibda mill-1 ta’ Settembru 2020 u jintemm fl-1 ta’ Jannar 2021.

               8.Matul il-perjodu ta’ referenza kien hemm 466 ħaddiem issensjat f’Air Italy.

               Kalkolu tas-sensji u tal-waqfien ta’ attività

               9.Il-waqfien tal-attivitajiet tal-ħaddiema ssensjati kollha matul il-perjodu ta’ referenza ġie kkalkolat mid-data meta l-impjegatur, f’konformità mal-Artikolu 3(1) tad-Direttiva tal-Kunsill 98/59/KE
                  7
               , innotifika bil-miktub lill-awtorità pubblika kompetenti bis-sensji kollettivi mbassra. L-Italja kkonfermat qabel id-data tat-tlestija tal-valutazzjoni mill-Kummissjoni li dawn l-466 sensja tabilħaqq ingħataw.

               Benefiċjarji eliġibbli

               10.Minbarra l-ħaddiema li diġà ssemmew, il-benefiċjarji eleġibbli jinkludu 145 ħaddiem issensjat li l-attività tagħhom twaqqfet qabel jew wara l-perjodu ta’ referenza ta’ erba’ xhur. F’konformità mal-Artikolu 6(b) tar-Regolament dwar il-FEG, dawn il-ħaddiema kollha waqqfu l-attività tagħhom fi żmien sitt xhur qabel il-bidu tal-perjodu ta’ referenza fl-1 ta’ Settembru 2020 u/jew bejn it-tmiem tal-perjodu ta’ referenza u l-jum qabel l-adozzjoni ta’ din il-proposta. Tista’ tiġi stabbilita rabta kawżali ċara mal-avveniment li wassal għall-waqfien tal-attività tal-ħaddiema ssensjati matul il-perjodu ta’ referenza.

               11.Għaldaqstant, l-għadd totali ta’ benefiċjarji eliġibbli huwa 611.

               Deskrizzjoni tal-avvenimenti li wasslu għas-sensji u għall-waqfien tal-attività

               12.Fl-1963, Alisarda, linja tal-ajru privata, ġiet stabbilita bl-għan li tagħti spinta lill-iżvilupp tat-turiżmu f’Costa Smeralda (fil-Grigal tas-Sardenja) li dak iż-żmien kienet moqdija biss bil-baħar. Fl-1991, Alisarda biddlet isimha għal Meridiana bħala parti minn ripożizzjonament strateġiku fis-suq internazzjonali. Fis-snin disgħin, il-fatturat operatorju ta’ Meridiana żdied kull sena b’medja ta’ madwar 10 %. Fl-2004, Meridiana ġarret 3,5 miljun passiġġier u kienet tikkompeti direttament ma’ Alitalia u ma’ AirOne fuq ir-rotta Milan Linate-Ruma Fiumicino, ir-rotta bl-ogħla volum ta’ traffiku fl-Italja. Fl-2006, Meridiana akkwistat Eurofly, u bdiet proċess ta’ integrazzjoni li tlesta fl-2010. Il-linja tal-ajru ngħatat l-isem il-ġdid Meridiana Fly.

               13.Fl-2013, Meridiana Fly akkwistat lil Air Italy, operatur tal-ajru li twaqqaf għal trasport bl-ajru charter u skedat fuq distanzi qosra, medji u twal fl-2005.

               14.Fl-2018, iż-żewġ kumpaniji ngħaqdu sabiex joħolqu Air Italy ġdida li hija proprjetà ta’ AQA Holding
                  8
               . AQA Holding ippreżentat pjan ambizzjuż biex tkopri firxa wiesgħa ta’ destinazzjonijiet fl-Italja, u biex tagħti spinta lit-titjiriet interkontinentali mill-hub internazzjonali tal-linja tal-ajru fl-ajruport Malpensa ta’ Milan
                  9
               .

               15.Sa mill-bidu tagħha, Air Italy ffaċċjat diversi problemi, bħat-tilwim ma’ Alitalia fuq rotot bejn l-Italja kontinentali u Sardenja
                  10
                jew ir-reazzjoni qawwija ta’ American Airlines, Delta u United li raw lil Air Italy bħala mod kif Qatar Airlines tespandi fl-Istati Uniti. F’ittra miftuħa lill-President Trump
                  11
               , it-tliet operaturi talbu biex titwaqqaf iż-żieda ta’ titjiriet bla waqfien minn Air Italy bejn l-Istati Uniti u l-Ewropa
                  12
               . It-talba għamlitha diffiċli għal kwalunkwe sħubija potenzjali meta Air Italy kienet qed tfittex l-ewwel ftehimiet tagħha bejn linji tal-ajru u ta’ kondiviżjoni tal-kodiċi minn naħa għal oħra tal-Atlantiku
                  13
               .

               16.Barra minn hekk, il-flotta kibret inqas malajr milli kien mistenni (f’Jannar 2020, il-flotta kienet tikkonsisti fi 11-il inġenju tal-ajru, erbgħa tat-tip Airbus A330 u sebgħa tat-tip Boeing 737); u t-tliet ajruplani mixtrija ġodda tat-tip Boeing 737 Max kellhom jieqfu jintużaw minħabba nuqqasijiet fis-sigurtà li nstabu fl-aċċidenti traġiċi fl-Indoneżja u fl-Etjopja
                  14
               . Xi rotot ġew ikkanċellati ftit wara li bdew
                  15
                u oħrajn tħabbru u qatt ma ġew varati
                  16
               .

               17.Fl-2018, l-ewwel sena tal-operazzjonijiet ta’ Air Italy, it-telf kien jammonta għal kważi 160 miljun (57 % tal-fatturat). Fl-2019, minkejja ż-żieda fil-fatturat (madwar EUR 330 miljun), it-telf laħaq il-EUR 230 miljun, jiġifieri 70 % tal-fatturat
                  17
               .

               18.Air Italy kellha bżonn EUR 200 miljun biex tkompli bl-operazzjonijiet. Qatar Airlines dehret li kienet lesta tinvesti b’mod addizzjonali, iżda xiri ulterjuri tal-ishma kien iwassal sabiex Qatar Airlines issir l-azzjonist ewlieni u Air Italy kienet titlef il-liċenzja tagħha ta’ linja tal-ajru tal-Unjoni Ewropea
                  18
               .

               19.Fil-11 ta’ Frar 2020, Air Italy ħabbret li l-azzjonisti tagħha kienu approvaw likwidazzjoni volontarja u l-kanċellazzjoni tal-operazzjonijiet kollha mill-25 ta’ Frar 2020.

               20.Jumejn wara l-waqfien tal-operazzjonijiet kollha, Air Italy bdiet proċedura kollettiva ta’ sensji fir-rigward tal-forza tax-xogħol kollha tagħha (1 453 impjegat). Madankollu, il-proċedura ġiet sospiża sa Settembru 2020, minħabba d-dħul fis-seħħ tad-digriet amministrattiv
                  19
                li pprevjena l-għoti tas-sensji lill-ħaddiema matul ix-xhur bikrija tal-pandemija.

               Applikazzjoni tal-Qafas tal-UE dwar il-Kwalità għall-antiċipazzjoni tal-bidla u r-ristrutturar (QFR)

               21.Fl-applikazzjoni tagħha, l-Italja ddeskriviet kif tqiesu r-rakkomandazzjonijiet stabbiliti fil-Qafas tal-UE dwar il-Kwalità għall-antiċipazzjoni tal-bidla u r-ristrutturar. L-awtoritajiet involuti fil-każ ta’ Air Italy (Ministeri tax-Xogħol u tal-Politika Soċjali, tat-Trasport, u tal-Iżvilupp Ekonomiku flimkien mar-Reġjuni kkonċernati) ippruvaw jidentifikaw kwalunkwe miżura possibbli sabiex jevitaw is-sensji kollettivi, bħall-identifikazzjoni ta’ xerrej għall-kumpanija li tqiegħdet f’likwidazzjoni fil-11 ta’ Frar 2020.

               Quddiem l-impossibbiltà li jiġu evitati s-sensji kollettivi ta’ Air Italy, ASPAL, is-servizzi pubbliċi reġjonali tal-impjiegi, u r-Regione Sardegna ħadu azzjonijiet diretti biex jintlaħqu l-objettivi rrakkomandati fil-QFR rigward it-taħriġ, iċ-ċertifikazzjoni u l-impjieg mill-ġdid. ASPAL identifikat l-aktar miżuri xierqa biex tiġi żgurata l-impjegabbiltà mill-ġdid tal-ħaddiema, billi pprovditilhom ħiliet trasferibbli bħall-IT, il-lingwi jew ħiliet intraprenditorjali. Is-sħab soċjali kienu involuti bis-sħiħ fl-ippjanar tal-miżuri. L-intrapriżi lokali esprimew interess li jipparteċipaw f’eżerċizzji ta’ tqabbil tal-impjiegi li kienu jinvolvu ex impjegati ta’ Air Italy. Matul il-laqgħat li saru fil-kuntest tal-proċedura tas-sensji kollettivi, it-trade unions talbu lil Air Italy tikkunsidra li titlob l-iskema speċjali tal-integrazzjoni tal-pagi
                  20
                biex jittaffa l-impatt soċjali tad-deċiżjoni tagħha li twaqqaf l-attivitajiet, filwaqt li tappoġġa r-riallokazzjoni tal-ħaddiema ssensjati permezz tas-servizzi intensivi ta’ assistenza għar-rilokazzjoni
                  21
                marbuta mal-iskema tal-integrazzjoni tal-pagi. Il-ħaddiema ssensjati kollha ngħataw l-iskema ta’ integrazzjoni tal-pagi u s-servizzi ta’ assistenza għar-rilokazzjoni assoċjati.

               22.Fir-rigward tal-attivitajiet imwettqa biex jgħinu lill-ħaddiema ssensjati, l-Italja rrapportat li l-miżura ta’ “informazzjoni ġenerali u gwida vokazzjonali” diġà ġiet implimentata. Erbgħin ħaddiem għażlu t-triq ta’ impjieg indipendenti. Bħala kontribuzzjoni għall-miżuri implimentati minn Regione Sardegna, Air Italy pprovdiet appoġġ (inklużi eżamijiet mediċi) għat-tiġdid tal-liċenzji sat-30 ta’ Ġunju 2021. F’Mejju 2021 saru diversi sessjonijiet ta’ taħriġ, bħas-Sostenn Bażiku tal-Ħajja u d-Defibrillazzjoni jew it-Taħriġ Rikorrenti għall-Bdoti.

               Impatt mistenni tal-għoti tas-sensji fir-rigward tal-ekonomija lokali, reġjonali jew nazzjonali u tal-impjiegi

               23.Il-kriżi tal-pandemija wasslet għal deterjorament sinifikanti tas-suq tax-xogħol f’Sardenja, li minħabba l-insularità tagħha lil hinn mill-kontinent, tikkostitwixxi suq tax-xogħol żgħir.

               24.L-għadd ta’ persuni f’impjieg, li kien qed jiżdied matul l-2018-19, naqas drastikament fl-2020. Skont l-istħarriġ dwar il-forza tax-xogħol tal-Istitut Nazzjonali tal-Istatistika (ISTAT) Taljan, it-tnaqqis (-4,6 %) kien ta’ 2,6 punti perċentwali (pp) ogħla mill-medja tal-Italja kollha (-2,0 %)
                  22
               .

               25.Fl-2020, id-differenza bejn il-ħolqien tal-impjiegi u l-qerda tal-impjiegi kienet negattiva (-6 000 impjieg). Dan jirrappreżenta telf ta’ 2,6 impjieg sħiħ għal kull 100 impjegat. It-tnaqqis kien prinċipalment xprunat mit-turiżmu, mis-servizzi ta’ divertiment u rikreazzjoni, u mill-merkanzija marittima (prinċipalment it-trasbord), filwaqt li s-settur tal-kostruzzjoni rreġistra żviluppi pożittivi. Ir-rata ta’ attività naqset bi 3,1 pp. meta mqabbla mal-2019, għal 60,3 %
                  23
               .

               26.Fl-ewwel nofs tal-2020, is-sigħat maħduma f’Sardenja naqsu bi kważi 20 % meta mqabbla mal-istess perjodu fl-2019. It-tnaqqis fl-għadd ta’ sigħat maħduma ma rriżultax fil-qgħad bis-saħħa tal-użu estensiv ta’ skemi ta’ xogħol b’ħinijiet iqsar u tad-digriet amministrattiv imsemmi fil-paragrafu 20.

               27.L-ekonomija ta’ Sardenja mhux biss qed iġġarrab l-impatt negattiv tas-sensji f’Air Italy iżda wkoll tas-sensji f’Porto Canale, li huma s-suġġett ta’ applikazzjoni oħra għall-FEG
                  24
               . Fil-kuntest ġenerali tal-impjiegi u meta s-sitwazzjoni tat-trasport bl-ajru għadha fraġli, il-ħaddiema ssensjati minn Air Italy se jkollhom bżonn ta’ appoġġ addizzjonali biex jegħlbu l-problemi tas-suq tax-xogħol żgħir f’Sardenja u jsibu impjiegi ġodda.

               Benefiċjarji fil-mira u azzjonijiet proposti

               Benefiċjarji fil-mira

               28.L-għadd stmat ta’ ħaddiema ssensjati li mistennija jipparteċipaw fil-miżuri huwa ta’ 611. Id-diżaggregazzjoni ta’ dawn il-ħaddiema skont il-ġeneru, il-grupp ta’ età u l-livell edukattiv hija kif ġej:

                        Kategorija

                        Għadd ta’ benefiċjarji mistennija

                        Ġeneru:

                        Irġiel:

                        317

                        (51,89 %)

                        Nisa:

                        294

                        (48,11 %)

                        Mhux binarji:

                        0

                        (0,0 %)

                        Grupp ta’ età:

                        Taħt it-30 sena:

                        0

                        (0,0 %)

                        30-54 sena:

                        423

                        (69,23 %)

                        Iktar minn 54 sena:

                        188

                        (30,77 %)

                        Livell edukattiv:

                        Edukazzjoni sekondarja tal-ewwel livell jew inqas
                           25
                        :

                        6

                        (1,0 %)

                        Edukazzjoni sekondarja tat-tieni livell
                           26
                         jew post-sekondarja
                           27
                        :

                        570

                        (93,3 %)

                        Edukazzjoni terzjarja
                           28
                        :

                        35

                        (5,7 %)

               Miżuri proposti

               29.Is-servizzi personalizzati li jridu jiġu pprovduti lill-ħaddiema ssensjati jikkonsistu fl-azzjonijiet li ġejjin:

               –Informazzjoni ġenerali u gwida vokazzjonali: Wara l-informazzjoni ġenerali dwar il-miżuri disponibbli, tingħata gwida vokazzjonali (inkluż it-tfassil tal-profili) lill-ħaddiema kollha. It-tfassil tal-profili huwa mfassal biex irawwem proċess ta’ sensibilizzazzjoni personali mmirat għall-identifikazzjoni tal-oqsma ta’ interess, tal-ħiliet, tal-kapaċitajiet u tal-kompetenzi, u tal-oqsma għat-titjib. L-eżitu ta’ dan il-proċess se jkun il-perkors personalizzat tal-ħaddiem għar-riintegrazzjoni fl-impjieg.

               –Għajnuna għat-tfittix ta’ impjieg, inkluż it-tfittix attiv għal opportunitajiet ta’ impjieg lokali u reġjonali, u t-tqabbil tal-impjiegi.

               –Taħriġ. Sabiex jiġi evitat it-tnaqqis fil-grad tal-profili professjonali tagħhom, il-bdoti, l-ekwipaġġ tal-kabina u t-tekniċi tal-manutenzjoni tal-inġenji tal-ajru se jsegwu t-taħriġ meħtieġ biex iżommu l-liċenzji tagħhom. Il-ħaddiema mdaħħlin f’lista qasira għal offerta ta’ impjieg wara tqabbil tal-impjieg se jirċievu taħriġ biex jiġi indirizzat kwalunkwe nuqqas ta’ ħiliet identifikat mill-impjegatur potenzjali. Se tingħata prijorità lill-aktar gruppi vulnerabbli ta’ ħaddiema, b’mod partikolari dawk li għandhom aktar minn 55 sena). It-taħriġ se jiffoka fuq l-ekonomija ekoloġika, l-ekonomija blu
                  29
               , is-servizzi personali, is-servizzi tas-saħħa u soċjali, il-promozzjoni tal-wirt kulturali u l-attivitajiet kulturali. It-taħriġ dwar il-ħiliet diġitali (sa 90 siegħa) u dwar il-kwalifiki vokazzjonali inklużi fil-katalogi nazzjonali jew reġjonali huma wkoll parti mill-offerta ta’ taħriġ.

               –Appoġġ biex jinħoloq negozju: Il-ħaddiema interessati li jsiru persuni li jaħdmu għal rashom se jirċievu sessjonijiet ta’ taħriġ fi grupp/individwali, li jistgħu jkopru l-ippjanar, it-twettiq ta’ studji tal-fattibbiltà, it-tħejjija ta’ pjanijiet ta’ direzzjoni tan-negozju, l-għajnuna fl-identifikazzjoni ta’ possibbiltajiet ta’ finanzjament, eċċ. L-għodda għall-ħiliet intraprenditorjali “WeRentrepreneur”
                  30
                se tkun għad-dispożizzjoni tagħhom.

               –Kontribuzzjoni għall-bidu ta’ negozju: Il-benefiċjarji li jibdew negozju jew attività bħala persuni li jaħdmu għal rashom se jirċievu kontribuzzjoni sa EUR 22 000 kull wieħed, biex jiġu megħjuna fil-kostijiet tal-istabbiliment.

               –Inċentivi u kontribuzzjoni għal kostijiet speċifiċi: (1) Inċentivi għar-reklutaġġ. L-intrapriżi li jirreklutaw ex ħaddiema ta’ Air Italy se jirċievu EUR 3 500 għal kuntratti permanenti full-time u EUR 1 500 għal kuntratti b’terminu fiss (2) Rimborż tal-kostijiet tal-mobbiltà. Biex tiġi appoġġata l-mobbiltà ġeografika tal-ħaddiema fil-każ ta’ impjieg mill-ġdid f’intrapriża f’reġjun differenti jew 200 km jew aktar mill-post ta’ residenza tal-ħaddiem, huwa previst rimborż tal-ispejjeż taċ-ċaqliq
                  31
               . (3) Kontribuzzjoni għall-kost tal-akkomodazzjoni u tal-ivvjaġġar imġarrab matul il-parteċipazzjoni fit-taħriġ għall-kisba tal-liċenzja
                  32
               . (4) Allowance għat-tfittix ta’ impjieg. Il-ħaddiema se jirċievu allowance ekwivalenti għal jum wieħed tal-allowance tas-sussistenza Taljan “CIGS”
                  33
                għal kull jum ta’ parteċipazzjoni.

               30.Il-miżuri kienu ppjanati li jkunu konformi mal-Istrateġija Nazzjonali Taljana għall-Iżvilupp Sostenibbli (SNSvS)
                  34
               . It-taħriġ dwar il-ħiliet diġitali (taħriġ ġenerali tal-IT ta’ livell medju, sigurtà tal-IT u web) jaħseb għat-tixrid tal-ħiliet meħtieġa fl-era industrijali diġitali u f’ekonomija effiċjenti fir-riżorsi, f’konformità mal-Artikolu 7.2 tar-Regolament dwar il-FEG.

               31.Il-pakkett koordinat propost ta’ servizzi personalizzati huwa msawwar minn miżuri attivi tas-suq tax-xogħol fi ħdan il-miżuri eliġibbli stabbiliti fl-Artikolu 7 tar-Regolament dwar il-FEG. Is-servizzi proposti ma jiħdux post miżuri passivi tal-protezzjoni soċjali.

               32.L-Italja pprovdiet l-informazzjoni meħtieġa dwar miżuri li huma obbligatorji għall-intrapriża kkonċernata permezz tal-liġi nazzjonali jew skont il-ftehimiet kollettivi. Ikkonfermat li kontribuzzjoni finanzjarja mill-FEG mhijiex se tissostitwixxi azzjonijiet bħal dawn.

               Baġit stmat

               33.Il-kostijiet totali stmati huma ta’ EUR 4 558 400, li jinkludu nefqa ta’ EUR 4 376 000 għal servizzi personalizzati u nefqa ta’ EUR 182 400 għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar.

               34.Il-kontribuzzjoni finanzjarja totali mitluba mill-FEG hija ta’ EUR 3 874 640 (85 % tal-kostijiet totali).

               35.Il-prefinanzjament u l-kofinanzjament nazzjonali huma pprovduti minn Regione Sardegna.

                        Miżuri

                        Għadd stmat ta’ parteċipanti

                        Kost stmat għal kull parteċipant
                        (EUR)
                           35

                        Kostijiet totali stmati

                        (EUR)
                           36

                        Servizzi personalizzati (miżuri skont l-Artikolu 7(2)(a) tar-Regolament dwar il-FEG)

                        Informazzjoni ġenerali u gwida vokazzjonali
                           (Presa in carico e orientamento)

                        611

                        327

                        200 000

                        Għajnuna għat-tfittix ta’ impjieg
                           (Assistenza alla ricerca e servizi di accompagnamento al lavoro)

                        569

                        439

                        250 000

                        Taħriġ
                           (Formazione e riqualificazione professionale. Voucher formativo specialistico)

                        611

                        2455

                        1 500 000

                        Appoġġ għall-ħolqien ta’ negozju
                           (Assistenza all’autoimprenditorialità)

                        42

                        500

                        21 000

                        Kontribuzzjoni għall-bidu ta’ negozju
                           (Bonus per la creazione di un'impresa)

                        42

                        20 952

                        880 000

                        Subtotal (a):

                        Perċentwal tal-pakkett ta’ servizzi personalizzati

                        –

                        2 851 000

                        (65,15 %)

                        Allowances u inċentivi (miżuri skont l-Artikolu 7(2)(b) tar-Regolament dwar il-FEG)

                        Benefiċċji għar-reklutaġġ
                           (Incentivo all’assunzione)

                        400

                        2 500

                        1 000 000

                        Rimborż tal-kostijiet tal-mobbiltà
                           (Bonus per la mobilità territoriale)

                        100

                        1 500

                        150 000

                        Akkommodazzjoni u vvjaġġar waqt it-taħriġ
                           (Contributo per le spese di formazione:  viaggi e pernottamenti)

                        221

                        339

                        75 000

                        Allowances għat-tfittix ta’ impjieg
                           (Indennità CIGS)

                        611

                        491

                        300 000

                        Subtotal (b):

                        Perċentwal tal-pakkett ta’ servizzi personalizzati:

                        –

                        1 525 000

                        (34,85 %)

                        Miżuri skont l-Artikolu 7(5) tar-Regolament dwar il-FEG

                        1. Attivitajiet preparatorji

                        –

                        65 000

                        2. Ġestjoni

                        –

                        60 000

                        3. Informazzjoni u pubbliċità

                        –

                        8 000

                        4. Kontroll u rapportar

                        –

                        49 400

                        Subtotal (c):

                        Perċentwal tal-kostijiet totali:

                        –

                        182 400

                        (4,00 %)

                        Kostijiet totali (a + b + c):

                        –

                        4 558 400

                        Kontribuzzjoni tal-FEG (85 % tal-kostijiet totali)

                        –

                        3 874 640

               36.Il-kostijiet tal-miżuri identifikati fit-tabella ta’ hawn fuq bħala miżuri skont l-Artikolu 7(2)(b) tar-Regolament dwar il-FEG ma jaqbżux il-35 % tal-kostijiet totali għall-pakkett koordinat ta’ servizzi personalizzati. L-Italja kkonfermat li dawn il-miżuri jiddependu mill-parteċipazzjoni attiva tal-benefiċjarji fil-mira f’attivitajiet ta’ tfittix ta’ impjieg jew ta’ taħriġ.

               37.L-Italja kkonfermat li l-kostijiet tal-investimenti għall-impjieg indipendenti, għall-bidu ta’ negozji u għall-akkwiżizzjoni maġġoritarja mill-impjegati mhumiex se jaqbżu t-EUR 22 000 għal kull benefiċjarju.

               Perjodu ta’ eliġibbiltà tan-nefqa

               38.L-Italja bdiet tipprovdi servizzi personalizzati lill-benefiċjarji fil-mira fl-4 ta’ Novembru 2020. Għalhekk, in-nefqa fuq il-miżuri se tkun eliġibbli għal kontribuzzjoni finanzjarja mill-FEG mill-4 ta’ Novembru 2020 sa 24 xahar wara d-data tad-dħul fis-seħħ tad-Deċiżjoni ta’ Finanzjament.

               39.L-Italja bdiet iġġarrab in-nefqa amministrattiva sabiex timplimenta l-FEG mill-4 ta’ Novembru 2020. Għalhekk, in-nefqa għal attivitajiet preparatorji, ta’ ġestjoni, ta’ informazzjoni u ta’ pubbliċità, ta’ kontroll u ta’ rapportar għandha tkun eliġibbli għal kontribuzzjoni finanzjarja mill-FEG mill-4 ta’ Novembru 2020 sa 31 xahar wara d-data tad-dħul fis-seħħ tad-Deċiżjoni ta’ Finanzjament.

               Kumplimentarjetà ma’ azzjonijiet iffinanzjati minn fondi nazzjonali jew tal-Unjoni

               40.L-Italja kkonfermat li l-miżuri deskritti hawn fuq li jirċievu kontribuzzjoni finanzjarja mill-FEG mhumiex se jirċievu wkoll kontribuzzjonijiet finanzjarji minn strumenti finanzjarji oħrajn tal-Unjoni.

               41.Il-pakkett koordinat ta’ servizzi personalizzati jikkomplementa miżuri ffinanzjati minn fondi nazzjonali jew tal-UE oħrajn bħas-servizz ta’ assistenza għar-rilokazzjoni marbut mal-iskema ta’ integrazzjoni tal-pagi, jew l-appoġġ għat-tiġdid tal-liċenzji pprovdut minn Air Italy.

               Konsultazzjoni tal-benefiċjarji fil-mira jew tar-rappreżentanti tagħhom jew tas-sħab soċjali kif ukoll tal-awtoritajiet lokali u reġjonali

               42.Fis-6 ta’ Novembru 2020, Regione Sardegna u ASPAL iltaqgħu permezz ta’ vidjokonferenza ma’ Air Italy u mat-trade unions rilevanti
                  37
                biex jiddiskutu l-pakkett ippjanat ta’ miżuri bl-għan li jippromwovu r-riallokazzjoni tal-ħaddiema ssensjati ta’ Air Italy.

               Sistemi ta’ ġestjoni u ta’ kontroll

               43.L-applikazzjoni fiha deskrizzjoni tas-sistema ta’ ġestjoni u ta’ kontroll li tispeċifika r-responsabbiltajiet tal-korpi involuti. L-Italja nnotifikat lill-Kummissjoni li l-kontribuzzjoni finanzjarja se tiġi ġestita mill-Agenzia Nazionale per le Politiche Attive del Lavoro (ANPAL)
                  38
                kif ġej: ANPAL—Divisione IV se taġixxi bħala l-awtorità maniġerjali u ANPAL—Divisione VI bħala l-awtorità taċ-ċertifikazzjoni. Il-Ministero del Lavoro e delle Politiche Sociali-MLPS—Segretariato Generale se jaġixxi bħala awtorità tal-awditjar. ASPAL se tkun il-korp intermedjarju għall-awtorità maniġerjali.

               Impenji pprovduti mill-Istat Membru kkonċernat

               44.L-Italja pprovdiet l-assigurazzjonijiet neċessarji kollha rigward dawn li ġejjin:

               –il-prinċipji tal-ugwaljanza tat-trattament u tan-nondiskriminazzjoni se jiġu rispettati fl-aċċess għall-miżuri proposti u fl-implimentazzjoni tagħhom,

               –ir-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew issodisfati,

               –se jiġi evitat kwalunkwe finanzjament doppju,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               IMPLIKAZZJONI BAĠITARJA

               Proposta baġitarja

               45.Il-FEG ma għandux jaqbeż ammont annwali massimu ta’ EUR 186 miljun (fi prezzijiet tal-2018), kif stipulat fl-Artikolu 8 tar-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027
                  39
               .

               46.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) u (2) tar-Regolament dwar il-FEG, u wara li qieset l-għadd ta’ benefiċjarji fil-mira, il-miżuri proposti u l-kostijiet stmati, il-Kummissjoni tipproponi li l-FEG jiġi mmobilizzat għall-ammont ta’ EUR 3 874 640, li jirrappreżenta 85 % tal-kostijiet totali tal-miżuri proposti, sabiex tingħata kontribuzzjoni finanzjarja għall-applikazzjoni.

               47.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 9 tal-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  40
               .

               Atti relatati

               48.Fl-istess waqt li tippreżenta din il-proposta għal deċiżjoni sabiex jiġi mmobilizzat il-FEG, il-Kummissjoni se tippreżenta lill-Parlament Ewropew u lill-Kunsill proposta għal trasferiment tal-ammont ta’ EUR 3 874 640 għal-linja baġitarja rilevanti.

               49.Fl-istess ħin li adottat din il-proposta għal deċiżjoni għall-mobilizzazzjoni tal-FEG, il-Kummissjoni adottat deċiżjoni dwar kontribuzzjoni finanzjarja li tikkostitwixxi deċiżjoni ta’ finanzjament skont it-tifsira tal-Artikolu 110 tar-Regolament Finanzjarju
                  41
               . Dik id-deċiżjoni ta’ finanzjament se tidħol fis-seħħ fid-data li fiha l-Kummissjoni tiġi nnotifikata bl-approvazzjoni tat-trasferiment baġitarju mill-Parlament Ewropew u mill-Kunsill.

               2021/0338 (BUD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni għall-Ħaddiema Ssensjati wara applikazzjoni mill-Italja – EGF/2021/002 IT/Air Italy

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) 2021/691 tal-Parlament Ewropew u tal-Kunsill tat-28 ta’ April 2021 dwar il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) u li jħassar ir-Regolament (UE) Nru 1309/2013
                  42
               , u b’mod partikolari l-Artikolu 15(1) tiegħu,

               Wara li kkunsidraw il-Ftehim Interistituzzjonali tas-16 ta’ Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f’materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta’ riżorsi proprji ġodda
                  43
               , u b’mod partikolari l-punt 9 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni għall-Ħaddiema Ssensjati (FEG) għandu l-għan li juri solidarjetà u jippromwovi impjieg deċenti u sostenibbli fl-Unjoni billi jipprovdi appoġġ għall-ħaddiema ssensjati u għal dawk li jaħdmu għal rashom li l-attività tagħhom tkun waqfet fil-każ ta’ avvenimenti kbar ta’ ristrutturar, u jgħinhom jirritornaw għal impjieg deċenti u sostenibbli mill-aktar fis possibbli.

               (2)Il-FEG ma għandux jaqbeż l-ammont massimu annwali ta’ EUR 186 miljun (fil-prezzijiet tal-2018), kif stabbilit fl-Artikolu 8 tar-Regolament tal-Kunsill (UE, Euratom) 2020/2093
                  44
               .

               (3)Fil-15 ta’ Lulju 2021, l-Italja ssottomettiet applikazzjoni għall-mobilizzazzjoni tal-FEG, fir-rigward tas-sensji tal-ħaddiema minn Air Italy SpA fl-Italja. Din kienet issupplimentata b’informazzjoni addizzjonali pprovduta f’konformità mal-Artikolu 8(5) tar-Regolament (UE) Nru 2021/691. Dik l-applikazzjoni tikkonforma mal-kundizzjonijiet għal kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) 2021/691.

               (4)Għalhekk, jenħtieġ li l-FEG jiġi mmobbilizzat sabiex jipprovdi kontribuzzjoni finanzjarja ta’ EUR 3 874 640 fir-rigward tal-applikazzjoni sottomessa mill-Italja.

               (5)Sabiex jitnaqqas kemm jista’ jkun iż-żmien li jittieħed għall-mobilizzazzjoni tal-FEG, jenħtieġ li din id-deċiżjoni tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2021, il-Fond Ewropew ta’ Aġġustament għall-Globalizzazzjoni għall-Ħaddiema Ssensjati għandu jiġi mmobbilizzat biex jipprovdi l-ammont ta’ EUR 3 874 640 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Hija għandha tapplika minn [id-data tal-adozzjoni tagħha]
                  45*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 153, 3.5.2021, p. 48.

                     (2)

                        Ir-Regolament Delegat tal-Kummissjoni 2019/1755 tat-8 ta’ Awwissu 2019 li jemenda l-Annessi tar-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS). ĠU L 270, 24.10.2019, p. 1-56

                     (3)

                        ĠU L 393, 30.12.2006, p. 1.

                     (4)

                        L-għadd ta’ sensji matul il-perjodu ta’ referenza, u qablu jew warajh, jirreferi biss għall-ħaddiema ssensjati ta’ Air Italy bbażati f’Sardenja.

                     (5)

                        F’konformità mal-ħames paragrafu tal-Artikolu 7 tar-Regolament (UE) Nru 2021/691.

                     (6)

                        Il-limitu ta’ żmien ta’ 12-il ġimgħa ġie sospiż bejn l-1 ta’ Jannar 2021 u t-3 ta’ Mejju 2021, f’konformità mal-Artikolu 8(2) tar-Regolament (UE) 2021/691.

                     (7)

                        Id-Direttiva tal-Kunsill 98/59/KE tal-20 ta’ Lulju 1998 dwar l-approssimazzjoni tal-liġijiet tal-Istati Membri dwar redundancies kollettivi (ĠU L 225, 12.8.1998, p. 16).

                     (8)

                        L-azzjonisti ta’ AQA Holding huma Alisarda b’51 % tal-ishma u Qatar Airlines b’49 %. Alisarda hija grupp industrijali, li għandu wkoll il-maġġoranza tal-ishma fl-ajruport ta’ Olbia.

                     (9)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB

                     (10)

                  www.quifinanza.it/soldi/air-italy

                     (11)

                  https://www.politico.com/f/?id=0000016a-26c5-d80c-a7ea-7fc56fae0000

                     (12)

                  https://www.inc.com/bill-murphy-jr/american-delta-united-airlines-just-begged-president-trump-to-do-1-very-big-thing-for-them-was-asking-for-this-brilliant-or-insane.html

                     (13)

                  https://www.flightglobal.com/strategy/why-did-air-italy-fail/136685.article

                     (14)

                  www.quifinanza.it/soldi/air-italy

                     (15)

                        Ir-rotot Milan-Bangkok u Milan-Delhi twaqqfu fl-aħħar ta’ Marzu 2019.

                     (16)

                        Ir-rotta Milan-Chicago, imħabbra f’Diċembru 2018 bid-data tal-bidu mistennija għal Marzu 2019 qatt ma ġiet varata.

                     (17)

                  https://www.ilsole24ore.com/art/air-italy-quel-piano-ambizioso-qatar-airways-mai-decollato-ACS5ggIB

                     (18)

                  www.quifinanza.it/soldi/air-italy

                     (19)

                  Decreto Legge 17 marzo 2020, n.18. art. 46

                     (20)

                        L-integrazzjoni speċjali tal-pagi msemmija fl-Artikolu 94 tal-Ordni Amministrattiv Nru 18/2020,

                     (21)

                        Assegno di ricollocazione-CIGS.

                     (22)

                        Banca d’Italia.
                  L'economia della Sardegna.
                   Rapporto annuale, giugno 2021
                  .

                     (23)

                        Ibid.

                     (24)

                        EGF/2021/004 IT / Porto Canale. COM(2021) 935

                     (25)

                        ISCED 0-2

                     (26)

                        ISCED 3

                     (27)

                        ISCED 4

                     (28)

                        ISCED 5-8

                     (29)

                  https://ec.europa.eu/oceans-and-fisheries/ocean/blue-economy/sustainable-blue-economy_en

                     (30)

                  www.werentrepreneur.com

                     (31)

                        Medja ta’ EUR 1 500.

                     (32)

                        Medja ta’ EUR 350.

                     (33)

                        CIGS hija skema skont il-liġi Taljana, li tikkonsisti f’benefiċċju finanzjarju mħallas mill-Istituto Nazionale della Previdenza Sociale-INPS (l-Istitut Nazzjonali tas-Sigurtà Soċjali) favur ħaddiema sospiżi mix-xogħol jew li jaħdmu sigħat imnaqqsa.

                     (34)

                  Strategia Nazionale per lo Sviluppo sostenibile (SNSvS)

                     (35)

                        Biex jiġu evitati d-deċimali, il-kostijiet stmati għal kull ħaddiem ġew ittondjati. Madankollu, l-ittondjar ma għandu l-ebda impatt fuq il-kost totali ta’ kull miżura, li jibqa’ bħal fl-applikazzjoni sottomessa mill-Italja.

                     (36)

                        It-totali ma jaqblux mal-għadd finali minħabba l-ittondjar.

                     (37)

                        Federazione Italiana Lavoratori Trasporti- Confederazione Generale Italiana del Lavoro (FILT-CGIL), Federazione Italiana Trasporti-Confederazione Italiana Sindacati Lavoratori (FIT-CISL), Unione Italiana del Lavoro (UIL) – trasporti; u Unione Generale del Lavoro (UGL) - transporto aereo.

                     (38)

                        Agenzia Nazionale per le Politiche Attive del Lavoro (ANPAL), l-aġenzija nazzjonali Taljana għall-politiki attivi dwar l-impjiegi.

                     (39)

                        ĠU L 433, 22.12.2020, p. I/11.

                     (40)

                        ĠU L 433, 22.12.2020, p. I/29.

                     (41)

                        Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, ĠU L 193, 30.7.2018, p. 1

                     (42)

                        ĠU L 153, 3.5.2021, p. 48.

                     (43)

                        ĠU L 433, 22.12.2020, p. I/29

                     (44)

                        Ir-Regolament tal-Kunsill (UE, Euratom) Nru 2020/2093 tas-17 ta’ Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (ĠU L 433, 22.12.2020, p. I/11).

                     (45)
                  *
                        Id-data jeħtieġ tiddaħħal mill-Parlament qabel il-pubblikazzjoni fil-ĠU.